|  |  |
| --- | --- |
| **Elem tartalma: Krisztus arcának szépségét szemlélni – A rózsafüzér**egy rózsafüzér egy lelket ránt le az Ördög szekeréről; az együtt imádkozó család együtt is marad; fatimai titok; Szeplőtelen Szív tisztelete; a halál órájában megkapják az üdvösséghez szükséges kegyelmeket; II. János Pál: Rosarium Virginis Mariae; Rózsafüzér Év; Rózsafüzér titkai, Hogyan imádkozd a szentolvasót? Elmélkedő mondatok a titkokhoz Tomka Ferenctől; Hunyadi János, magyarság és a szentolvasó | Kategória: előadás |
| Szerző/szerkesztő: Dr. Farkas László | Esemény: Találkozó |
| Kapcsolódó téma: Rózsafüzér | Kapcsolódó előadás: |
| Régió: Összrégió | Település:  | Időpont: 2017.04. |

Kapcsolódó anyagok:

**Főelőadások:**

2017\_04\_rozsafüzer\_Krisztus\_arcanak\_szepseget\_szemlelni\_foeloadas\_ossz\_talalkozo

2017\_04\_rozsafuzer\_a\_rozsafuzer\_reszei\_es\_tortenete\_tovabba\_biblikus\_alapjai\_foeloadas\_ossz\_talalkozo

**Előadás:**

2017\_04\_rozsafuzer\_Maria\_jelenesek\_es\_kinyilatkoztatasok\_ertelmezese\_eloadas\_ossz\_talalkozo

Törzsanyag:

*Írta Farkas László atya (a dőlt betűs részek a szerzőtől, a többi rész a jelzett forrásokból)*

**Krisztus arcának szépségét szemlélni**

**A rózsafüzér**

„Egy kapucinus kolostorban egy helybeli kislány gyakran eljött a szerzetesekhez, és odaült hol az egyik, hol a másik testvér mellé, akit imádkozni látott. Összetette a kezecskéjét, a szemébe nézett, és azt mondta: „Rajta, mutasd meg, hogy kell imádkozni!” Mi is utánozhatjuk azt a kislányt, lélekben odaülhetünk Mária mellé, és azt mondhatjuk neki: „Mutasd meg, hogy kell imádkozni!” A Rózsafüzér az egyik egyszerű gyakorlati módja annak, hogy kitartóak maradjunk az imádságban Máriával, mint az apostolok pünkösdkor (ApCsel 1,14). A Rózsafüzérrel újra élhetjük megváltásunk misztériumát, és imádsággá változtathatjuk az egész Bibliát.” (Raniero Cantalamessa, *Mária az Egyház tükre*, Sarutlan Kármelita Nővérek 2002., 280.)

A XX. századi Mária jelenések során a Szűzanya mindig a kitartó imára buzdít és újra és újra a rózsafüzért adja ennek eszközéül (vö. mente.hu/Letöltések: Mária Jelenések c. összefoglalást és a 2017. nyári tábor előadásaiból, különösen a 4. előadást). 1925. december 10-én megjelent a fatimai látnoknak, Lúcia nővérnek a szent Szűz és ezt mondta: „A halál órájában mellettük állok az üdvösségre szükséges kegyelmekkel mindazoknak, akik Szeplőtelen Szívem tiszteletére öt hónapon keresztül minden első szombaton meggyónnak, megáldoznak, a Rózsafüzért elimádkozzák és tizenöt percet a Rózsafüzér titkairól elmélkedve velem töltenek, hogy ez által engeszteljenek”. (Antonio Borelli Machado: *Fatima, a tragédia vagy a remény üzenete*, Sao Paolo 1967, 1. magyar kiadás, 2003, röv. F, 85.) 1917-ben a három látnok gyermeknek megígérte, hogy a rózsafüzér kitartó imádkozásával megállíthatják a háborút és lelkeket ránthatnak le az ördög szekeréről: Imádkozzátok mindennap a rózsafüzért, hogy a világbékét és a háború befejezését kieszközöljétek! (F35-39) Mondjátok gyakran különösen akkor, ha áldozatot hoztok: „ó Jézusom, irántad való szeretetből a bűnösök megtéréséért, s azoknak a bűnöknek az engesztelésére, amelyeket Szűz Mária Szeplőtelen Szíve ellen elkövetnek” Imádkozzatok, sokat imádkozzatok, és hozzatok áldozatot a bűnösökért, mert sok lélek kerül a pokolba, mert nincs, aki áldozatot hozzon és imádkozzék értük.

Az Egyház hivatalos római ördögűzője, Bamonte atya mondta: „A gonosz lelkek sohasem ejtik ki Szűz Mária nevét. Ugyanakkor név nélkül utalva rá gyakran elmondják, milyen ellenállhatatlan hatalma van felettük. Egyszer egy ördögűzés alkalmával, amikor egy rózsafüzér volt a kezemben, a megszállottat kínzó ördög így szólt: ’Aki ebbe a láncba kapaszkodik, az sosem veszhet el.’”(Új Ember 2016. szept. 4.)

Ahol Szűz Mária van, ott megtörik a gonoszlélek hatalma.

**A rózsafüzér jelentősége történelmünkben:** A törökök elleni élet-halál harcban, a Lepantónál aratott győzelem (1571. október 7.) után Szent V. Piusz pápa elrendelte a Győzelmes Miasszonyunk ünnepét, és a loretói litániába bevezette a „keresztények segítsége” megszólítást. A diadalt az egész keresztény világ a rózsafüzér imádkozásának és a Szűzanya segítségének tulajdonította. Maga a pápa is a rózsafüzért imádkozta az ütközet ideje alatt, s közben látomása volt a győzelemről. A Rózsafüzér Királynője nevet XXIII. János pápa 1960-ban adta az emléknapnak.

Bécs (1683.) (majd Buda) visszafoglalását az Egyház Szűz Mária nevének segítségül hívásának tulajdonította és XI. Ince pápa egyetemesen elrendelte Szűz Mária Nevének ünnepét (szept. 12. – Hétkápolna búcsú mindig az ezt követő szombat-vasárnapon van). Honvédő háborúinkban harci lobogóinkon a Boldogasszony képe tündökölt és sokszor ez lett szemfedőnk. A Napóleon elleni csatában elesett magyar katonákat a zsebükben hordott rózsafüzérről és imakönyvről ismerték fel. (Szív, 1948. IX. 25.) Ennyire máriás lelkű, múltú nép vagyunk és annyira nem igaz, hogy asszonyoknak való ima a rózsafüzér, hogy Hunnyadi János is a csuklójára csavart rózsafüzérrel védte meg Nándorfehérvárt.

A pápák a rózsafüzért mindig úgy ajánlották mint hatékony spirituális segítséget a társadalom bajaira. (II. János Pál apostoli levele a Szent Rózsafüzérről, Rosarium Virginis Mariae, Új Ember, Budapest 2002. röv. RV, 2.) *Napjainkban is sok baj és támadás éri nemzetünket. Éppen ezért kapaszkodjunk rózsafüzérrel a Szűzanyába. Számtalanszor beigazolódott már, amit XII. Pius pápa mondott:* Nagy a hatalma annak a hadseregnek, amelyik a kard helyett a rózsafüzért tartja kezében. *1456-ban Nándorfehérvárnál, 1571-ben Lepantónál, 1683-ban Bécsnél, 1686-ban Budán szabadított meg Szűz Mária az ellenségtől. 1955-ben eltávolította az oroszokat a katolikus Ausztriából, 1960-ban véget vetett a szovjet atomfegyverkezésnek. 1962-ben megakadályozta, hogy Brazília kommunista kézre jusson. 1986-ban békésen bukott meg a fülöp-szigeteki Markos-diktatúra, 1989-ben a román diktatúra, 1991-ben a szovjet kommunizmus. Mindezzel beigazolódott, ha imádkozzuk a rózsafüzért, akkor elnyerjük Szűz Mária oltalmát, a látszólag legyőzhetetlen ellenséggel szemben, a legkegyetlenebb megpróbáltatások idején is. A Fülöp-szigeteken milliós tömeg vonult az utcára Markosz diktátor ellen, aki készenlétben állt már a tankjaival, hogy szétoszlassa a felbőszült tömeget, de a nép közé mentek a püspökeik és elkezdték velük a rózsafüzért imádkozni és Markosz ezzel a szelíd erővel nem tudott mit kezdeni, magától eltakarodott.*

**Anekdoták a rózsafüzérről:**

-Göcsejben a szántóvető első szántáskor ekéje szarvára akasztotta az olvasót. Hunyadi János a Nándorfehérvári diadal során kardjának markolatához szorította.

-Súlyos operáció után a főorvos külön figyelmeztette az ügyeletes orvost, hogy súlyos fájdalmai lesznek az asszonynak, mozdulatlanul feküdjön. Nem értették, hogy fájdalomcsillapítás nélkül csöndben viselte az egész éjszakát. A főorvos meglepődötten kérdezte: Hogy telt az éjszaka? Fájdalma nem volt? Volt – mondta halkan - , de nem figyeltem rá. És mintegy magyarázatképpen megmozdította kezében a rózsafüzért. A főorvos egy pillanatig elgondolkodott, majd a többi orvoshoz fordult: Nos, kolléga urak? Ehelyett mit tudnánk ajánlani?

-I. János Pál pápa még velencei pátriárkaként elment egy haldoklóhoz és megkérdezte: Mi bántja? Sírok, mert érzem, nem sok van hátra. Egész életemben kerestem, de máig sem találtam még meg a mennyország kulcsát… A pátriárka a zsebébe nyúlt, és a rózsafüzért a beteg asszony kezébe tette: Íme, itt van a mennyország kulcsa.

-Bernard Claudel mondotta halálos ágyán: „Öreg Édesanyám hitében akarok meghalni. Őt a rózsafüzér kötötte össze az angyalokkal.”

Egy jámbor szerzetes a XIII. században gyakran és szívesen imádkozott el ötven Üdvözlégyet egymás után. Egyszer imádságát követően látomásban megjelent előtte Szűz Mária, s homlokát 50 rózsából font füzér díszítette. A legenda szerint innen ered a rózsafüzér elnevezés. (Új Ember RV)

-Grignon szent Lajos némi szigorúsággal ezt tanította: „Mivel a világ üdvössége az Üdvözlégy Máriá-val kezdődött, azért az egyesek üdvössége is ehhez az imához van kötve. Nagyon valószínű jele az elvetettségnek, ha valaki az angyali üdvözletet, mely az egész világot helyreállította, megveti, unja, és elhanyagolja. Az eretnekek inkább kígyót hordanának maguknál, mint Rózsafüzért. A büszkék és kevélyek, jóllehet, katolikusok a rózsafüzért asszonyos áhítatnak tartják, mely csak a műveletleneknek való, és azoknak akik nem tudnak olvasni.” (Szent Grignon Lajos, *A tökéletes Mária tisztelet* 1939, fordította Csávosi Elemér, röv. Grignon)

**A rózsafüzért alkotó legfőbb imádságok:**

**Az apostoli hitvallás** *tulajdonképpen a hitvallásban megvallott hittételeket imádkozatja velünk végig a szentolvasó. A keresztre mondjuk a hitvallást. Minden élet Krisztus keresztjéből indul ki és azon keresztül tér vissza az Atyához, mint ahogy a rózsafüzér is ide tér vissza. A három bevezető üdvözlégy egy kegyelemkérés, hogy hitünket, reményünket és szeretetünket növelje az Úr.*

**Az Úr imája - a Miatyánk**: ezt az imát maga Jézus parancsolta számunkra (vö. Lk 11,2). (Ez egyben arra is figyelmeztet minket, hogy a kötött imának nagyon fontos szerepe van az imaéletben.)

Az a kifogás, miszerint a Rózsafüzér, és azon belül az Üdvözlégyek Máriának szólnak, és ezzel megsérti a hívő és az Úr kapcsolatát, egy tévesen értelmezett elgondolásból fakad. Ismét forduljunk II. János Pál leveléhez: "ha az Üdvözlégyek ismétlése közvetlenül Máriához fordul is, a szeretet aktusa ővele és őrajta keresztül Jézusnak szól." (*RV 26.*), azaz bár Máriát szólítjuk meg, de azért, hogy Márián - a Jézushoz legközelebb álló személyen - keresztül szemléljük "Krisztus arcának szépségét" (*uo. 1.*), és újra és újra visszatérjünk a történelem azon szent pillanatához, Istennek azon hatalmas tettéhez, amely során "az Ige testté lett" (Jn 1,14). Olvassunk bele ismét a levélbe: "A Üdvözlégyek …az ég és a föld csodálatát fejezik ki, és rajtuk keresztül bizonyos értelemben megsejthető magának Istennek a gyönyörűsége legfőbb művének - a Fiúnak Mária szűz méhében való megtestesülése - szemlélése közben... Az Üdvözlégyek ismételgetése a rózsafüzérben Isten gyönyörűségének hullámhosszára hangol minket: ujjongás, csodálat, hódolatteljes meghajlás a történelem legnagyobb csodája miatt." (uo. 33.). Tehát, Szent Pál kifejezésével élve, Máriát követjük (vö. 1Kor 4,16; 11,1; Fil 3,17; 1Tessz 1,6; 2Tessz 3,7; Zsid 6,12), amint ő az üdvtörténet nagy pillanatait szívébe fogadta, és el-elgondolkodott rajtuk (vö. Lk 2,19.51), és így tesszük ezt mi is vele együtt, hogy így a bennünk lévő Krisztus (vö. Róm 8,10; Kol 1,27; 1Jn 4,12) egyre növekedjék (vö. Lk 2,40.52).

Mindehhez egy több évszázados idő fogát kiálló imaszöveget használunk, amely számos vértanú és szent ajkán hangzott el számtalanszor. Hogy ez az imaszöveg mennyire bibliai ihletettségű, azt az egyes részek kielemzésénél láthatjuk majd (lásd még! mente.hu/Letöltések, Előadás melléklet: A rózsafüzér részei és története, továbbá biblikus alapjai).

**Az Üdvözlégy** szószerinti idézeteket tartalmaz a Bibliából: "Üdvözlégy (Mária), kegyelemmel teljes, az Úr van teveled." (Lk 1,28) "Áldott vagy te az asszonyok között, és áldott a te méhednek gyümölcse...!" (Lk 1,42) Az "Asszonyunk!" megszólítás egyedül a magyar fordításban szerepel. Utalva Szent István királyunk országfelajánlására, és a Magyarok Nagyasszonya címre (a címhez vö.: Jel 12,1.17).

 "Szűz Mária, Istennek szent anyja!" helyett az eredeti fordításban: "Szent Mária, Istennek anyja!" szerepel. (A fejezet Tomka Ferenc atya írásából)

***HOGYAN IMÁKOZZUK A SZENTOLVASÓT ?***

*A rózsafüzér valójában egy Krisztus-központú imádság. Célja, hogy elvezessen a szemlélődéshez. A szemlélődés előfeltétele egy leegyszerűsödöttség és bőségesen odaszánt idő és figyelem. Az elegendő idő szükséges annak a nyitottságnak az eléréséhez, amikor már nem keressük az újdonságokat és a változatosságot, nem mi akarunk aktívvá válni, hanem egyszerűen hagyjuk, hogy hassanak ránk a szemlélt hittitkok és valóságok. Egy 5 tizedes rózsafüzér elimádkozása kb. 30 perc. Ez a minimálisan szükséges idő naponta, hogy elkezdjünk valódi imaéletet élni. Aki rózsafüzért imádkozik, az a Szűzanya imaiskolájába jár. Megtanít minket minden nap tisztességes időt szánni az imára és Istennel való beszélgetésére. Mennyei Édesanyánk a maga bölcsességével ilyen monotonnak tűnő egyszerűségre csupaszítja le a mi imamódjainkat, hogy be tudjuk fogadni az Úr kegyelmét és misztériumait, továbbá megtanuljuk, hogy az ima nem önszórakoztatás és nem is emberi erőlködés eredménye, hanem „gyöngeségünkben… segítségünkre siet a Lélek, mert mi még azt sem tudjuk, hogyan kell helyesen imádkoznunk. A Lélek azonban maga jár közben értünk, szavakba nem önthető sóhajtozásokkal.” (Róm 8,26)*

*Ötödik osztályos lehettem. Ministráltam. Lelkigyakorlatot tartott szülőfalumban Bocsa József piarista atya a rózsafüzérről. A Szentmise egy pontján felállított mindenkit és elmondatott velünk egy ígéretet, hogy ezen túl minden nap elimádkozzuk a rózsafüzért. Én akkor úgy értelmeztem, hogy ez engem is kötelez. Rávettem hát magam és elkezdtem. Hamarosan belefáradtam és legszívesebben abbahagytam volna. Borzasztóan untam és alig vártam, mikor fejezem be. Eleinte olykor szinte „vért izzadtam” és feszült voltam amiatt, mennyi minden mást lehetne csinálni ez idő alatt. Talán egy év sem telt el, amikor kezdett átváltozni bennem könyörgő kiáltássá. Éreztem, hogy olyan ima ez, aminek súlya van, s amivel alá tudom támasztani kéréseim komolyságát. Továbbra is izzadtam ki magamból a napi öt tizedet, de most már miközben imádkoztam és felajánlottam azt szeretteimért, közben szerettem őket, amikor pedig saját magam számára kértem valamit, vágyakoztam és bíztam. Ez a szeretet kitágította a szívem, hogy kilépjek önmagamból és vágyaim szinte árkot ástak a szívemben. Kimélyítettek egy Isten alakú űrt, amit egyedül Isten tud betölteni és miközben kitartóan imádkoztam egyre inkább éreztem, hogy rászorulok arra, hogy betöltse azt önmagával. Talán mindez nem volt tudatos bennem, de azt tudom, hogy hitem ekkor nagyot fejlődött és lassan tapinthatóvá váltak pozitív hatásai a napi fél óra rózsafüzérnek. Az első ilyen kézzelfogható tapasztalat az volt, amikor Édesapám a halál küszöbén volt és az orvosok lemondtak róla, mert gyógyíthatatlan volt, és én akkor megnyertem Édesanyámat és nővéremet, Ildit, hogy imádkozzuk el együtt a teljes szentolvasót, mert a piarista atya azt mondta, hogy a Szűzanya segítségével emberileg lehetetlen is lehetségessé válhat. Édesapám orvosilag megmagyarázhatatlan módon felépült. A második ilyen érzékelhető hatás több év imádság után az lett, hogy kamaszkori szorongásaim és félelmeim bizonyos helyzetekben teljesen megszűntek, amikor imádkoztam a rózsafüzért. Sohasem tudom meghálálni Bocsa József atyának, hogy „szent csellel” rávett a rózsafüzér napi imádkozására, mert így kénytelen voltam minden nap tisztességes időt szánni az imára.*

*Napi fél óra ima nélkül valójában nem imádkozunk igazán, legfeljebb a felszínt kapargatjuk, de nem fakadnak fel mély vágyaink. Az imádság alaptörvénye az állhatatosság. Jézus mondja, hogy „szüntelenül kell imádkozni és nem szabad belefáradni” (vö. Lk 18,1-8). Ezek szerint az ima olyan tevékenység, amibe gyakran belefáradunk, mert szellemileg megvisel, hisz szembesít nyomorunkkal és gyökeres Istentől való függőségünkkel. Imádkozni csak úgy tanulhatunk meg, ha nem hagyjuk abba és nem rövidítjük meg az időt, amikor üressé vagy kínlódássá válik, vagy amikor haszontalan időfecsérlésnek érezzük, mert semmi közvetlen eredményét nem látjuk. A Szentlélek ezzel nevel rá, hogy ne istenélvezők legyünk, akik csak addig imádkoznak, míg jó érzések töltik el őket, hanem imádságunk hűséggé, szeretetté és szolgálattá váljon, melynek egy önmagunkkal és Istennel való valós találkozás ad súlyt. Az ima alatt szembesülni fogunk zavaró gondolatainkkal és lelki sivárságunkkal, földhöz ragadtságunkkal, hogy mennyire magunk körül forgunk, de ha kitartunk, akkor a mi ürességünk lesz az a hely, ahol várjuk az Urat, hogy betöltsön, ahová Megváltóként érkezik, hogy átformáljon, sőt, ahol vágyakozásainkból felfakad a Szentlélek szavakba nem önthető sóhajtozása. Imádság nélkül a hit meginog. Nem elég hébe-hóba imádkozni, amíg kedvünk van, nem elég a felszínt barázdálni napi 5 perc imával.*

*A rózsafüzér megtanít, hogy az ima nem arra való, hogy szórakoztassuk vele Istent vagy magunkat. Nem produkció. Nem kell hozzá hangulat vagy újabb és újabb ötletek. Az ima végtelenül egyszerű, sőt olykor megszokott vagy monotonnak tűnő, mindennapi gesztus. Amikor újra és újra ismételgetjük az Üdvözlégyet, ez nem azért van, mert nem vagyunk elég kreatívak, hanem az olyan mint a kis gyermek számára az esti puszi. Minden este ugyanaz és mégsem. Az Édesanya tegnapi szeretete mára nem elég. A gyermek mindig a szeretet megújuló gesztusára vár. Az ismétlődés adja számára a biztonságot, hogy szeretve van. A nap mint nap ismétlődő gesztusok győzik meg őt Édesanyja szeretetéről. Ez hoz számára lelki békét. Soha nem jutna eszünkbe kisgyermekként, hogy azt mondjuk anyukánknak, hogy már unom az esti puszit, állj elő valami újjal, mert legbelül valamennyien a szeretet legegyszerűbb, ismétlődő gesztusára várunk, mely arról győz meg bennünket, hogy nem szűnt meg irántunk a másik személy szeretete, sőt mai szeretete kicsit más, kicsit hűségesebb vagy elmélyültebb még annál is, ami a tegnapi volt. A rózsafüzér elvezethet bennünket a szüntelen imához és a hűséges, mindig megújuló Istenszeretethez. Az Úr soha nem unja meg szeretetünk iránta irányuló egyszerű, ismétlődő gesztusát. A rózsafüzér tehát nem Isten meggyőzésére való, hogy adjon meg nekünk egy kegyelmet, nem is a Szűzanya kifárasztására, hogy intézkedjen már végre a Fiánál, hanem a kapcsolatra. Ráhagyatkozásunkat, Istentől való bizalomteli függőségünket éljük át, amikor a gyermek egyszerűségével hozzuk elé kéréseinket és örömeinket.*

*A szentolvasó továbbá olyan, mint egy idegenvezetés. Ha egy számunkra még ismeretlen városba érkezünk és rövid idő alatt szeretnénk megismerni a város legizgalmasabb és legtitokzatosabb helyszíneit, akkor egy olyan személyt kérünk fel arra, hogy vezessen be a város rejtelmeibe, aki abban a városban lakik és szenvedéllyel szereti azt, ismerve minden zeg-zugát, nehogy valami fontos elkerülje a figyelmünket. A Szűzanya ez az idegenvezető, aki bevezet minket a „rejtelmes város”, Jézus Krisztus ismeretébe. Ő nemcsak, hogy a legjobban ismeri minden porcikáját és rezdülését Jézusnak, hanem valóban szenvedéllyel tud rámutatni az ő titkaira. Ha az idegenvezetőnk rajong a számunkra még ismeretlen városért, akkor ránk is ragadni fog a lelkesedéséből. Ha Szűz Mária érzületével közelítünk Jézus életének titkaihoz, akkor ránk is átragad valami az Ő Jézus iránti rajongásából, lelkesedéséből. Mária a legrövidebb út Jézushoz. Jézus nem tudja megmutatni, hogyan kövessük Jézust, de Mária igen. Szűz Márián keresztül ismerhetünk meg a legrövidebb idő alatt a legtöbbet Jézusból.*

*Az Üdvözlégyek közepében Jézus neve hangzik el. Éppúgy, ahogy a Szűz Anya szíve közepében hordozta Krisztusát. Nincs krisztusközpontúbb imádság. Jézus neve és misztériuma be van ágyazva egy szövegösszefüggésbe, hogy véletlenül se tudjuk tiszteletlenül kimondani azt, hanem csak egy Édesanya méhének áldott gyümölcseként. Így újra és újra merhetjük illően kimondani az Ő isteni nevét. Egy Édesanya puszta nevének kimondása is tiszteletet parancsol. Az Úr Jézus Krisztushoz is csak akkor közeledünk kellő tisztelettel, ha életének egy-egy misztériumát, Édesanyja alázatos érzületéhez társulva szemléljük. Fontos, hogy akkor válik szemlélődéssé ez az imádság, ha nem pusztán üres ismételgetés, hanem ha benne Máriával, a mi rajongó „idegenvezetőnkkel” a szeretet ismétlődő csókját adjuk át Istennek és viszont: engedjük, hogy Isten ölelése egyenesen szívünk közepébe hozza Jézust és megtestesítse bennünk a szemlélt misztériumokat. Így az imádkozott titkok egyre inkább a hétköznapjainkban megélt hús-vér valósággá válnak.*

**Szent II. János Pál pápa** 2002 októberében Rózsafüzér évet hirdetett és apostoli levélben **(Rosarium Virginis Mariae)** buzdított az imádkozására. Ezzel a levéllel tanít bennünket, hogy a rózsafüzér – jóllehet jellegzetesen máriás imádság – lényegét tekintve krisztológikus. Sűrítve tartalmazza az egész evangéliumi üzenet mélységét, melynek mintegy rövid összefoglalása. A rózsafüzérrel a keresztény nép beiratkozik Mária iskolájába, hogy bevezessék Krisztus arca szépségének szemlélésébe és az ő szeretete mélységének megtapasztalásába. (RV1)

Nem jó, hogyha a rózsafüzér imádságot csak bátortalanul próbálják továbbadni az új nemzedékeknek. Ha a megfelelő módon fedezzük föl újra, a rózsafüzér segítség és nem akadály az ökumenizmus útján! Az egyik legalkalmasabb eszköz annak előmozdítására, hogy a hívők szemléljék a Krisztus misztériumot. Olyan kereszténységre van szükség, mely elsősorban az imádság művészetéről ismerhető fel. Újjáéled a spiritualitás igénye, melyet más vallások befolyása is táplál, még sürgetőbb, hogy keresztény közösségeink az imádság hiteles iskoláivá legyenek. (RV5) A rózsafüzér imádkozása a családokban hatékony segítséget kínál a korunkat jellemző krízis pusztító hatásainak megfékezésére. (RV6) Mária a szemlélődés mintaképe: „Emlékezetébe véste mindezt, és szívében gyakran elgondolkodott rajtuk” (Lk 2,19; 2,51) *– olvassuk a pásztorok hódolatánál és a 12 éves Jézus szavaival kapcsolatban*. Jézus emlékei, melyek a lelkébe vésődtek és mindenhova elkísérték és … életének minden helyzetében föl tudta azokat idézni. Ezekből az emlékekből állt össze a rózsafüzér. (RV11) A rózsafüzér Mária tapasztalásából kiindulva kifejezetten szemlélődő imádság, amint VI. Pál pápa hangsúlyozta: „Szemlélődés nélkül a rózsafüzér lélektelen test, s mondása azzal a kockázattal jár, hogy formulák mechanikus ismétlése lesz és ellentmond Jézus intelmének: „Amikor imádkoztok, ne beszéljetek sokat, mint a pogányok, akik azt hiszik, hogy bőbeszédűségükért találnak meghallgatást” (Mt 6,7). A rózsafüzér természete szerint nyugodt, szinte késleltetett ritmust igényel, ami elősegíti az imádkozóban az elmélkedést az Úr életének misztériumáról, melyeket annak szívén keresztül lát, aki a legközelebb állt az Úrhoz. (RV12) A rózsafüzér a szüntelen imádság része (1Tessz 6,17). (RV13) Ha Jézus az út, akkor Mária megmutatja az utat. A kánai mennyegző Mária közbenjárásának hatékonyságát mutatja meg, mellyel Jézus elé vitte az emberi szükségletet: „Nincs boruk!” (Jn 2,3) A rózsafüzér egyszerre elmélkedés és kérés. Dante így ír Mária közbenjáró szerepéről: „Úrnő, Te oly nagy és hatalmas vagy, hogy aki kegyelmet kér és nem hozzád folyamodik, szárny nélkül akar repülni”. A rózsafüzérben Mária velünk és értünk áll az Atya előtt, aki elhalmozta Őt kegyelmeivel, és a Fiú előtt, akit e világra szült. (RV16) A rózsafüzér célja, hogy a tanítványt Krisztus szívéhez hasonlóvá alakítsa. Nélkülözhetetlen erőforrás minden jó evangelizáló eszköztárában, mert benne a szűzanya folytatja Krisztust hirdető tevékenységét. (RV17) A rózsafüzér a titokhoz való hasonulás útja. Az odahallgatás és az elmélkedés a csendből táplálkozik. Jó, ha a titok kimondása után megfelelő időre megállunk, hogy tekintetünket a szemlélendő titokra szegezzük. (RV31)

Az együtt imádkozó család együtt marad. A mai család problémája, hogy nem tudnak együtt lenni, s ha mégis, az együttlétet kitöltik a közösen nézett televízió képei. Újra közösen mondani a rózsafüzért a családban azt jelenti, hogy egészen más képek kapnak helyet a mindennapi életben, tudniillik az üdvözítő misztérium képei. (RV 41) Kreatív ifjúsági lelkipásztorkodásra van szükség, hogy olyan gyakorlati elemekkel egészítsék ki a rózsafüzért, hogy a gyerekek, fiatalok megértsék. (RV 42)

**Szent II. János Pál megújító javaslatai** (Tomka Ferenc írása alapján)**:**

**1) A tizedeket nyitó Miatyánk elkezdése előtt** mondjuk be a titkot! Pl. akit Te szent Szűz a Szentlélektől fogantál. Lehetőleg olvassuk el a titoknak megfelelő *szentírási részt* (30.p) vagy fogalmazzunk meg néhány gondolatot a titokkal kapcsolatban.

Esetleg tartsunk egy kis csendet, hogy a titokról elgondolkozzunk (31.p).

A pápa különösen arra hív, hogy **szemléljük** lelkünkben a titokban megfogalmazott eseményt; azaz: **képzeljük el azt, ami a titokban történik!** - Pl.**lássuk** Máriát, amint Igent mond Isten meghívására, s a Lélek eltölti őt. És lélekben boruljak le a titok előtt: A Végtelen Ige, Isten testet ölt egy emberben. S közben fölmerül bennem a kérdés: mit mond ez számomra?

**2)** Éljük át, hogy a **MIATYÁNK**imának fontos mondanivalója van a titkokkal kapcsolatban: Imánk, szemlélődésünk a Teremtő Atyától induljon: akitől a Fiú (és a Fiúnak minden titka) is származik. Ő teremtette Szűz Máriát is, hogy befogadhassa az Igét, s az Egyház példája legyen abban, ahogyan befogadta és követte Jézust. (32.p)

Hasonlóan a **DICSŐSÉG** titkával fejezzük be a tizedet (és ne csak kis odaillesztett ima legyen): Jézus egész életében a teljes Szentháromság nyilatkoztatja ki magát, ezért minden „titoknak” a Szentháromság dicsőítésére kell vezetnie minket. Életünk célja, hogy eljussunk (Jézus útján, Máriával együtt) a Szentháromság dicsőségébe. – A MIATYÁNK és a DICSŐSÉG így egy fenséges keretet ad a tizednek: amelyben Máriával az Ige titkáról elmélkedünk. „Így a DICSŐSÉG nem rövid záradék, hanem megkapja a maga méltó szemlélődő jellegét, ... s megízlelteti a Táborhegy élményét” (34.p): megérkezünk általa a Szentháromság „közösségének” titkába – a mennybe.

**3)** **A tizedek imádkozásakor** figyeljünk az alábbi szempontokra:

a) A titok **középpontja mindig Jézus**: Pl. az első titok esetében: Őt imádjuk, aki testet ölt egy teremtményben. Máriában: akiben csodáljuk az egész emberiség titkát, az egyház titkát, saját meghívásunk titkát.

– Az **Üdvözlégyek súlypontja is Jézus** és az Ő titka. „Olykor, ha sietve imádkozzuk – mondja a pápa – ez a súlypont eltűnik, s vele együtt elvész kapcsolat is Krisztusnak azzal a titkával, amelyikről éppen elmélkedünk. Pedig épp Jézus nevének és az ő titkának hangsúlyozása jellemzi a rózsafüzér tartalmas imádkozását.” Amint már VI. Pál biztatott, II. János-Pál is javasolja, hogy a **Jézus neve után** **minden Üdvözlégyben mondjuk ki a titkot**. Ez segít, hogy a titok maradjon az ima középpontja, valamint kifejezi, hogy a központ Jézus (33. p.).

b) **Szűz *Máriával együtt*** imádjuk Istent, Jézust. Senki nem csodálta, és senki nem követte őt a földön úgy, mint Mária. Pl. e titokban csodáljuk Isten végtelen szeretetét, hogy testet ölt, Máriában, egy emberben. (10-17.p.) S csodáljuk Mária titkát – az ő hűségét Isten akaratához és Jézushoz.

c) A titkot szemlélve tegyük fel a kérdést: **mit jelent ez nekem?** (25, 26, 28.p.) Szűz Mária útja, az Egyház útja, a mi utunk! Én is Mária útját járhatom. – A jelen titok esetében pl. ez azt jelenti: hogy Isten bennem is testet akar ölteni - ha IGEN-t mondok hívására! Szeretnék most rögtön IGEN lenni Isten számára.

**4)** A **DICSŐSÉG után** gyümölcsöző „ha **minden tizedet olyan imádsággal zárjuk, amely az adott titok fölötti elmélkedés gyümölcseit kéri**” (35.p.). Lehetséges, hogy (amint a tized elején egyik imádkozó felidézte a titok mondanivalóját, és azt, hogy mit mond az számunkra), a tized végén egy másik imádkozó hálát ad a titok mondanivalójáért: azért, hogy mit mondott az neki. Családokban vagy kisebb csoportokban meg lehet beszélni, mit jelent számunkra ez a titok.

**A SZENTOLVASÓ TITKAI** (és elmélkedő gondolatok, amelyek életünkre alkalmazzák a titkokat, Tomka Ferenctől):

**Örvendetes titkok** (ajánlott hétfőn és szombaton – illetve adventben)

1. Akit te Szent Szűz a Szentlélektől fogantál (Lk 1,26-38) - Jézus testet akar ölteni bennem is: Mondjak Máriával Igen-t Isten akaratára, hogy bennem is megtestesülhessen Jézus.
2. Akit te Szent Szűz Erzsébetet látogatván hordoztál (Lk 1,39-55) - Mária elindul szolgálni. Szíve alatt Jézus. Én is induljak, s szerezzek örömet másoknak!
3. Akit te Szent Szűz a világra szültél (Lk 2,1-20) - Jézus meg akar születni általam is, ott ahol vagyok és ott, ahol ketten vagy hárman összejövünk az Ő nevében
4. Akit te Szent Szűz a templomban bemutattál (Lk 2,21-38) - Vállaljuk Máriával Jézus követését, akkor is, ha ez a "hét tőr" fájdalmába kerül
5. Akit te Szent Szűz a templomban megtaláltál (Lk 2,41-52) - Mária rá tudta bízni Istenre az aggodalmat, hogy elvesztette Jézust. Éljek én is a jelen­ben; felejtsem el az aggodalma­kat: figyeljek Istenre és felebarátomra! “Aki elveszti életét, megtalálja azt!”

**A világosság titkai** (ajánlott csütörtökön)

1. Aki a Jordán vizében megkeresztelkedett (Mt 3,13-17) – Jézust, az Isten-ember megalázkodik. A bűnös emberrel egy szintre helyezi magát. Bűnbánatra, megtérésre hív. Hogy a ne ítéljem el a legbűnösebbet sem...
2. Aki a kánai menyegzőn kinyilvánította isteni erejét (Jn 2,1-12) - Jézus csodát tesz, egy lakodalomban, nagyon hétköznapi körülmények között. Én tudom-e Istent hordozni ilyen nagyon profán körülmények között? S kérem Jézust (Máriával- Máriaként), hogy tegyen ilyen helyeken is csodát, működjön (általam is).
3. Aki meghirdette Isten Országát (Mk 1,15) - Térjetek meg, elközelgett Isten Országa = maga Isten jelenléte. Isten bennünk, Isten közöttünk lehet azóta – ha válaszolunk szeretetére. Úgy próbálom szeretni embertársaimat, hogy Isten bennem lehessen, köztünk lehessen?
4. Aki a Tábor-hegyen megmutatta isteni dicsőségét (Lk 9,28-36) - A farizeusok üldöztetései közepette mutatja meg fényét, majd beszél eljövendő szenvedéséről. Tudom-e a menny fényében látni a világ sötétségeit, a szenvedéseket?
5. Aki az Eukarisztiában nekünk adta önmagát (Jn 13,1; lKor 11,23-26) – Jézus ajándéka, hogy mennybemenetele után is velünk akart maradni. Bennünk akar élni, illetve azt akarja, hogy Őbelé változzunk. Mit jelenthetett Máriának az áldozás? Vágyom e rá, hogy Ő bennem élhessen?!

**Fájdalmas titkok** (ajánlott kedden és pénteken - valamint nagyböjtben)

1. Aki éretünk vérrel verejtékezett (Lk 22,39-46) "Ne az én akaratom történjék, hanem a tied". Mindenben!
2. Akit érettünk megostoroztak (Mt 27,26) -- Egyesítsem minden fizikai fájdalmamat, fáradságomat Jézus szenvedésével - másokért.
3. Akit érettünk tövissel koronáztak (Mt 27,27-31) - Egyesítem minden lelki fájdalmamat Jézus fájdalmával: szomorúságot, kedvetlenséget, gyengeségem érzetét, botlásaimat a szeretet terén .
4. Aki érettünk a keresztet hordozta (Lk 23,26-33) - Elfogadom, hogy a halál felé, Istenhez megyek.- A jelenben is meg kell “halnom”: nem a magam aka­ratát keresem, hanem azt, amivel másnak örömet szerezhetek.
5. Akit érettünk keresztre feszítettek (Mt 27,31-50) - Jézus magára vette a mi fájdalmainkat s az elhagyottságot. Fel akarom ismerni Őt - azonnal és örömmel - minden fájdalomban, s Vele akarom hordozni azt.

**Dicsőséges titkok** (ajánlott szerdán és vasárnap - valamint húsvéti időben)

1. Aki halottaiból feltámadt (Mt 21,1-10) - Legyünk a Feltámadott tanúi. Minden akadály ellenére kezdjek most új életet Istennel – a felebarát feltétlen szeretetében! S a fájdalom? - csak út a feltámadáshoz!
2. Aki a mennybe ment (Csel 1,4-11) - Éljünk a mennyben: a menny jelen van! – Ebben a pillanatban!
3. Aki a Szentlelket elküldte (Csel 2,1-4) - Adjuk át magunkat a Szentlélek vezetésének. Hallgassak indításaira lelkemben - s azonnal engedelmeskedjek.
4. Aki téged Szent Szűz a mennybe felvett - Édesanyánk van a mennyben. Éljünk, szolgáljunk vele – tegyük jelenvalóvá a mennyországot magunk körül szeretetünkkel
5. Aki téged Szent Szűz a mennyben megkoronázott - A világ királynője lett. Kérjem őt és az összes szenteket (akiknek Mária a királynője), hogy én is eljussak a mennybe! Éljem át, hogy a menny itt van!

Eszközigény: